Virallinen lehti nro C 200 , 30/06/1997 s. 0181



B4-0473, 0478, 0479, 0506, 0516, 0532, 0545 ja 0557/97 Päätöslauselma luonnonvaraisen eläimistön ja kasviston uhanalaisten lajien kansainvälistä kauppaa koskevasta yleissopimuksesta (CITES) Euroopan parlamentti, joka - ottaa huomioon CITES-yleissopimuksen osapuolten kymmenennen kokouksen Hararessa Zimbabwessa 9. - 20. kesäkuuta 1997, - ottaa huomioon neuvoston 3. joulukuuta 1996 antaman asetuksen (EY) N:o 338/97 ((EYVL L 61, 3.3.1997, s. 1)) luonnonvaraisten eläinten ja kasvien suojelusta niiden kauppaa sääntelemällä, - ottaa huomioon CITES:in sihteeristön erittäin kriittisen kertomuksen yleissopimuksen täytäntöönpanosta Euroopan unionissa (Doc 9.23), - ottaa huomioon täytäntöönpanoa koskevan päätöslauselman Conf. 9.8, - ottaa huomioon vuonna 1994 pidetyn CITES-kokouksen osanottajien päätöslauselman 9.13 tiikerien suojelusta, A. on tietoinen siitä, että uhanalaisten lajien kauppaa säätelevä maailmanlaajuinen yleissopimus on tärkeä lajien liiallisen hyödyntämisen välttämiseksi, B. on tietoinen siitä, että yleissopimuksen yleistä tavoitetta rajoittaa uhanalaisten eläin- ja kasvilajien rajat ylittävä kauppa ekologisesti hyväksyttävälle tasolle ei ole vielä saavutettu kaikkien uhanalaisten lajien kohdalla, C. katsoo, että uhanalaisten luonnonvaraisten lajien liiallinen hyödyntäminen, elinympäristöjen tuhoaminen ja uhanalaisilla lajeilla käytävä laiton kauppa ovat suurimmat syyt maapallon biologisen monimuotoisuuden kaventumiseen, D. on tietoinen siitä, että suuri osa kansainvälisestä kaupasta käydään näillä lajeilla, laittomia kanavia käyttäen, ja että tämän kaupan vuosiarvoksi on arvioitu noin 3 - 5 miljardia Yhdysvaltain dollaria, E. ottaa huomioon, että viimeisten 50 vuoden aikana tiikerien kahdeksasta alalajista kolme, Balin, Kaspian ja Jaavan tiikerit, on jo hävitetty sukupuuttoon, ja jäljelle jääneet lajien kannat ovat pienentyneet jyrkästi viimeisten viiden vuoden aikana, erityisesti Intiassa, missä kaksi kolmasosaa maapallon jäljellä olevasta tiikerikannasta elää, F. ottaa huomioon, että Kiina on maailman suurin tiikerin ruumiinosista valmistettujen lääkkeiden tuottaja ja että Kiinassa myydään yhä huomattavia määriä tiikerilääkkeitä; kehottaa painokkaasti kaikkia CITES-yleissopimuksen osapuolia ja erityisesti niitä, joiden alueella tiikereitä esiintyy, olemaan yhteistyössä perinteistä lääketiedettä harjoittavien yhteisöjen kanssa ja toteuttamaan tiedotuskampanjoita tiikerien ruumiinosien ja niistä valmistettavien tuotteiden käytön lopettamiseksi, G. toteaa, että huolimatta siitä, että tiikeri on sisällytetty CITES- yleissopimuksen liitteessä 1 olevaan luetteloon ja että kansainvälinen kauppa tiikerinosilla ja niistä valmistetuilla tuotteilla on kielletty, tiikereillä käytävä laiton kauppa on laajentunut, H. katsoo, että viime kädessä vain CITES-yleissopimuksen osapuolet voivat lopettaa laittoman tiikereillä ja niiden osilla käytävän kaupan ja auttaa säilyttämään maapallon jäljellä olevat tiikerit, I. ottaa huomioon, että Afrikan norsukanta on vähentynyt voimakkaasti johtuen laittomasta metsästyksestä, jota harjoitetaan voimaperäisesti norsunluun hankkimiseksi sen pääasiallisille markkinoille Euroopassa, Yhdysvalloissa ja Kaukoidässä huolimatta siitä, että CITES on kieltänyt kaiken norsuista peräisin olevien tuotteiden kaupan vuonna 1989, J. ottaa huomioon sen, että useat Afrikan maat aikovat ehdottaa Hararen kokouksessa norsuista peräisin olevien tuotteiden kaupan sallimista ja norsunluukaupan aloittamista lähitulevaisuudessa, K. ottaa huomioon sen tosiseikan, että käynnissä olevassa CITES-yleissopimuksen osapuolten 10. kokouksessa Hararessa Zimbabwessa käsiteltävänä on useita esityksiä, joiden hyväksyminen tai hylkääminen vaikuttaa yleissopimuksen tulevaan kehittämiseen, L. on huolestunut siitä, että eräät tälle kokoukselle tehdyt esitykset tiettyjen kantojen suojelun heikentämisestä saattavat johtaa kansainvälisen kaupan uudelleen käynnistymiseen ja salametsästyksen lisääntymiseen joillakin näiden kantojen levinneisyysalueilla, M. ottaa huomioon CITES-yleissopimuksen täytäntöönpanosta Euroopan unionissa esitetyn laajan arvostelun, joka keskittyi tarpeeseen korvata luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen soveltamisesta yhteisössä annettu asetus (ETY) N:o 3626/82 ((EYVL L 384, 31.12.1982, s. 1)), N. pitää tervetulleena komission ja Maailman luonnon säätiön käynnistämää kampanjaa, jonka tavoitteena on tiedottaa yleisölle Euroopan unionissa uudesta asetuksesta, jolla valvotaan uhanalaisten lajien kauppaa ja lisätä tietoisuutta siitä, että on tärkeää säännellä uhanalaisten lajien kauppaa näiden lajien säilyttämiseksi; 1. Kehottaa Euroopan unionin jäsenvaltioita ryhtymään tarpeellisiin toimenpiteisiin tämän uuden asetuksen panemiseksi täytäntöön mahdollisimman nopeasti ja tehokkaasti; kehottaa painokkaasti kaikkia yleissopimuksen osapuolia perustamaan asianmukaiset täytäntöönpanosta ja valvonnasta vastaavat viranomaiset; vaatii kaikkia sopimuspuolia korottamaan rangaistuksia niin että ne ovat oikeassa suhteessa laittomasta toiminnasta mahdollisesti saatavaan hyötyyn ja toimivat täten tehokkaana pelotteena; 2. Pyytää CITES-yleissopimuksen osapuolia tiivistämään yhteistyötään sopimuksen täytäntöönpanossa vaihtamalla keskenään taitotietoa ja antamalla lisää rahoitusapua koulutukseen ja tekniseen tukeen; 3. Kehottaa valtioita, jotka eivät vielä ole liittyneet CITES-yleissopimukseen, liittymään siihen mahdollisimman pian; 4. Pyytää CITES-yleissopimuksen osapuolia ottamaan käyttöön ja panemaan täytäntöön sopivia toimenpiteitä niiden sopimuspuolten rankaisemiseksi, jotka eivät ole ryhtyneet toimiin CITES-sopimuksen täytäntöönpanon edellyttämän lainsäädännön luomiseksi: ehdottaa, että norsujen ja ihmisten välisten alueellisten konfliktien sattuessa, esimerkiksi norsujen tuhotessa käytettävissä olevaa viljelysmaata, kansallisten, alueellisten ja paikallisten viranomaisten tulee ratkaista nämä ongelmat hyväksyttävällä tavalla; 5. Kehottaa kaikkia CITES-yleissopimuksen osapuolia panemaan kiireellisesti täytäntöön suositukset, jotka sopimuspuolet hyväksyivät 9. kokouksessaan antamassaan päätöslauselmassa Conf. 9.13, ja vahvistamaan uudelleen 10. kokouksessa Hararessa, Zimbabwessa aikomuksensa panna täytäntöön nämä suositukset; 6. Kehottaa kaikkia CITES-sopimuspuolia luomaan kaikkien tiikerien alalajien suojelua ja tiikerinosia, tuotteita ja johdannaistuotteita koskevan lainsäädännön ja sisällyttämään siihen määräyksen, jonka mukaan jokainen tuote, jonka väitetään sisältävän tiikerin osia, katsotaan riippumatta siitä, sisältääkö se niitä vai ei, tiikeristä valmistetuksi tuotteeksi ja luetaan siksi CITES-yleissopimuksen liitteen I määräysten piiriin kuuluvaksi; 7. Kehottaa kaikkia CITES-yleissopimuksen osapuolia säätämään ja panemaan täytäntöön tiukan kotimaisen tiikerituotteiden ja tiikerijohdannaisten kauppakiellon ja osoittamaan merkittävästi lisää voimavaroja kauppakiellon täytäntöönpanoon; 8. Kehottaa Intian pääministeriä «Indian Board for Wildlifen» kokoontuessa uudelleen ja hänen toimiessaan sen puheenjohtajana laatimaan kiireellisen toimintasuunnitelman osavaltioiden johtavien ministerien kanssa; 9. Kehottaa sopimuspuolia olemaan hyväksymättä Botswanan, Namibian ja Zimbabwen ehdotusta Afrikan norsun suojelun heikentämisestä; vastustaa myös Etelä-Afrikan valkoisen sarvikuonon, Etelä-Amerikan vikunjan ja Kuuban Caretta-kilpikonnan suojelun heikentämistä; 10. Vaatii neuvoston puheenjohtajavaltiota ja jäsenvaltioiden valtuuskuntia käynnissä olevassa 10. CITES-sopimuspuolten kokouksessa pyrkimään saavuttamaan erityisesti luonnonvaraisten eläin- ja kasvilajien kestävän hyödyntämisen tavoitteen yksinomaan hyväksymällä ekologisesti perusteltuja ja varovaisuusperiaatteen mukaisia kriteerejä yleissopimuksen IV artiklan käytölle; 11. Vaatii neuvoston puheenjohtajavaltiota ja jäsenvaltioiden valtuuskuntia tukemaan ehdottomasti Doc 10.75:n hyväksymistä, minkä avulla voitaisiin vihdoin panna täytäntöön vuodesta 1992 asti puuttuneet ja vuonna 1994 hyväksytyssä päätöslauselmassa 9.23 uudelleen vaaditut tehokkaat toimenpiteet kuljetuksista johtuvan uhanalaisten lajien kuolleisuuden vähentämiseksi; 12. Vaatii Euroopan unionia tukemaan paikallisyhteisöjen suorittamaa luonnonvarojen hoitoa, maaseutuyhteisöjä ja näiden luonnonvarojen kestävää käyttöä; 13. Pyytää CITES-yleissopimuksen osapuolia, komissiota ja Euroopan unionin jäsenvaltioita tukemaan niitä maita, jotka ovat kyenneet parantamaan luonnonvaraisten eläinten ja kasvien suojelun tasoa; 14. Kehottaa puhemiestään välittämään tämän päätöslauselman neuvostolle, komissiolle ja CITES-yleissopimuksen osapuolille.